РЕГЛАМЕНТ (ЕО) № 104/2007 НА КОМИСИЯТА
от 2 февруари 2007 година
за определяне на размера на помощта за доматите, предназначени за преработка, за 2007/2008 пазарна година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния,
като взе предвид Акта за присъединяване на България и Румъния, и по-специално член 41 от него,
като взе предвид Регламент (ЕО) № 2201/96 на Съвета от 28 октомври 1996 г. относно общата организация на пазара на продукти от преработени плодове и зеленчуци (1), и по-специално член 6, параграф 1 от него,
като има предвид, че:
(1)
Член 3, параграф 3 от Регламент (ЕО) № 1535/2003 на Комисията от 29 август 2003 г. за определяне на подробни правила за прилагане на Регламент (ЕО) № 2201/96 на Съвета по отношение на режима на помощи за продукти от преработени плодове и зеленчуци (2) предвижда Комисията да публикува размера на помощта за домати, предназначени за преработка, преди 31 януари.
(2)
По отношение на държавите-членки на Общността в състава им от 30 април 2004 г. проверката на спазването на общностните и националните прагове на преработка на домати, посочени в член 5, параграф 1 от Регламент (ЕО) № 2201/96, се определя въз основа на количествата, за които е отпусната помощ през последните три пазарни години и за които има налични окончателни данни за всички заинтересовани държави-членки.
(3)
По отношение на държавите-членки, приети в Съюза на 1 май 2004 г., проверката на спазването на общностните и националните прагове за преработка на домати се определя въз основа на количествата, които са получили помощ през пазарните години 2004/2005 и 2005/2006, и количествата, за които са получени искания за помощ за 2006/2007 пазарна година, в съответствие с член 4 от Регламент (ЕО) № 416/2004 на Комисията от 5 март 2004 г. относно преходните мерки за прилагане на Регламент (ЕО) № 2201/96 на Съвета и Регламент (ЕО) № 1535/2003 поради приемането на Естония, Кипър, Латвия, Литва, Малта, Полша, Словения, Словакия, Унгария и Чешката република в Европейския съюз (3).
(4)
Количеството на преработените домати в рамките на схемите за помощи, което да се вземе предвид при проверката на спазването на националните и общностните прагове, надвишава с 1 705 561 тона общностния праг. Следователно за държавите-членки, които са надвишили прага за преработка, размерът на помощта за доматите, предназначени за преработка през 2007/2008 пазарна година, трябва да се промени спрямо равнището, определено в член 4, параграф 2 от Регламент (ЕО) № 2201/96, въз основа член 5, параграфи 2 и 4 от въпросния регламент, както и член 3, параграф 2 от Регламент (ЕО) № 416/2004.
(5)
Механизмът за изчисление на спазването на националните прагове за преработка, предвиден в член 5 от Регламент (ЕО) № 2201/96, не е пряко приложим по отношение на България и Румъния. Поради това следва да се предвидят преходни мерки за прилагането му. За 2007/2008 пазарна година, за която няма налични данни за проверката на спазването на общностните и националните прагове за преработка на домати в държавите-членки, и като предпазна мярка трябва да се предвиди предварително намаление на помощта, което ще бъде възстановено, в случай че в края на въпросната пазарна година не е отчетено надвишаване на праговете.
(6)
Предвидените в настоящия регламент мерки са в съответствие със становището на Управителния комитет за продуктите от преработени плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
За 2007/2008 пазарна година размерът на помощта за доматите съгласно член 2 от Регламент (ЕО) № 2201/96 се определя, както следва:
а)
в Гърция, Кипър, Малта, Полша, Португалия, Словакия, Унгария, Чешката република и Франция: 34,50 EUR/тон;
б)
в Италия: 27,76 EUR/тон;
в)
в Испания:
i)
34,50 EUR/тон за доматите, предназначени за преработка в цели белени домати,
ii)
12,75 EUR/тон за доматите, предназначени за друг вид преработка;
г)
в България и Румъния 25,88 EUR/тон.
Член 2
1. В случай че при изчислението на спазването на прага с цел определяне размера на помощта за 2007/2008 пазарна година се установи, че общностният праг не е бил превишен, след 2007/2008 пазарна година в България и Румъния се изплаща допълнителна сума, равна на 25 % от помощта, определена съгласно член 4, параграф 2 от Регламент (ЕО) № 2201/96.
2. В случай че общностният праг е превишен, ако прагът не е превишен или пък е превишен с по-малко от 25 % в България или в Румъния, след 2007/2008 пазарна година се изплаща допълнителна сума на тези държави-членки.
Допълнителната сума, посочена в първа алинея, се определя въз основа на действителното превишаване на съответния национален праг до максимален размер от 25 % от помощта, определена съгласно член 4, параграф 2 от Регламент (ЕО) № 2201/96.
3. За целите на проверката на спазването на националните прагове за преработка за България и Румъния е направено изчисление за 2007/2008 пазарна година въз основа на количествата, за които са получени заявления за помощ за 2007/2008 пазарна година.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 февруари 2007 година.